Likumprojekts

**Grozījumi Civilprocesa likumā**

Izdarīt Civilprocesa likumā (Latvijas Republikas Saeimas un Ministru Kabineta Ziņotājs, 1998, 23.nr.; 2001, 15.nr.; 2002, 24.nr.; 2003, 15.nr.; 2004, 6., 10., 14., 20.nr.; 2005, 7., 14.nr.; 2006, 1., 13., 20., 24.nr.; 2007, 3., 24.nr.; 2008, 13.nr.; 2009, 2., 6., 14.nr.; Latvijas Vēstnesis, 2009, 205.nr.; 2010, 166., 183., 206.nr.; 2011, 16., 95., 132., 148.nr.; 2012, 50., 100.nr.) šādus grozījumus:

1. Papildināt 25.panta pirmās daļas 3.punktu pēc vārdiem "preču zīmju" ar vārdiem "dizainparaugu, pusvadītāju izstrādājumu topogrāfiju".

2. Papildināt 34.panta pirmās daļas 4.1 punktu pēc vārdiem "pārkāpumiem un aizsardzību" ar vārdiem "tai skaitā par pieteikumu lietās, par kurām strīds izskatīts Rūpnieciskā īpašuma Apelācijas padomē".

3. Papildināt piekto sadaļu ar 30.4nodaļu šādā redakcijā:

"**30.4 nodaļa**

**Lietas par tiesībām, par kurām strīds izskatīts Rūpnieciskā īpašuma Apelācijas padomē**

**250.28 pants. Lietu izskatīšanas kārtība**

(1) Lietas, par kurām strīds izskatīts Rūpnieciskā īpašuma Apelācijas padomē, tiesa izskata prasības kārtībā pēc vispārējiem noteikumiem, ievērojot šajā nodaļā paredzētos izņēmumus.

(2) Tiesa izskata strīdu šajā nodaļā noteiktajā kārtībā, ja strīds izskatīts Rūpnieciskā īpašuma Apelācijas padomē.

(3) Tiesa izskata strīdu starp pusēm, nelemjot par Rūpnieciskā īpašuma Apelācijas padomes pieņemtā lēmuma spēkā esamību.

(4) Izskatot strīdu starp pusēm, tiesa vērtē arī tos pierādījumus un paskaidrojumus, kurus puses iesniedza lietas izskatīšanā Rūpnieciskā īpašuma Apelācijas padomē.

**250.29 pants. Prasības pieteikums**

(1) Persona var celt tiesā prasību, ja tā uzskata, ka Rūpnieciskā īpašuma Apelācijas padomes lēmums ir nepareizs vai aizskar personas tiesības.

(2) Prasības pieteikumā papildus šā likuma 128.pantā noteiktajai informācijai norāda, kā izpaužas Rūpnieciskā īpašuma Apelācijas padomes lēmuma nepareizība.

(3) Prasības pieteikumam pievieno Rūpnieciskā īpašuma Apelācijas padomes attiecīgā lēmuma kopiju.

**250.30 pants. Lēmuma noraksta nosūtīšana Rūpnieciskā īpašuma Apelācijas padomei**

Pēc tam kad likumīgā spēkā stājies lēmums par lietas ierosināšanu, atteikšanos pieņemt prasības pieteikumu un lēmums par prasības pieteikuma uzskatīšanu par neiesniegtu un atdošanu prasītājam lietās par tiesībām, par kurām strīds izskatīts Rūpnieciskā īpašuma Apelācijas padomē, tiesa nosūta Rūpnieciskā īpašuma Apelācijas padomei attiecīgā lēmuma norakstu.

**250.31 pants. Informācija par Rūpnieciskā īpašuma Apelācijas padomes pieņemto lēmumu**

Tiesa ir tiesīga pieprasīt Rūpnieciskā īpašuma Apelācijas padomei atbilstoši tās kompetencei sniegt rakstveida atbildes uz tiesas uzdotajiem jautājumiem par pieņemto lēmumu. Atbildes iesniedzamas tiesas noteiktajā termiņā.

**250.32 pants. Tiesas spriedums**

(1) Tiesa spriedumu taisa un sastāda šā likuma 189.–198.pantā norādītajā kārtībā, ievērojot šajā pantā noteiktās īpatnības.

(2) Sprieduma aprakstošajā daļā papildus šā likuma 193.panta ceturtajā daļā minētajiem apstākļiem tiesa norāda Rūpnieciskā īpašuma Apelācijas padomes lēmuma saturu un prasības pieteikumā (pretprasībā) un paskaidrojumos pausto attieksmi pret lēmumu un argumentiem, kas pamato lēmuma nepareizību.

(3) Sprieduma motīvu daļā papildus šā likuma 193.panta piektajā daļā minētajiem apstākļiem tiesa motivē attieksmi pret Rūpnieciskā īpašuma Apelācijas padomes lēmumu un pret prasības pieteikumā (pretprasībā) un paskaidrojumos norādītajiem argumentiem.

**250.33 pants. Sprieduma stāšanās likumīgā spēkā**

(1) Tiesas spriedums apelācijas kārtībā nav pārsūdzams.

(2) Tiesas spriedumu lietas dalībnieki var pārsūdzēt kasācijas kārtībā (desmitā sadaļa). Šajā gadījumā šā likuma desmitajā sadaļā minētās apelācijas instances tiesas tiesneša darbības veic pirmās instances tiesas tiesnesis.

(3) Tiesas spriedums stājas likumīgā spēkā, kad beidzies termiņš tā pārsūdzēšanai kasācijas kārtībā un kasācijas sūdzība nav iesniegta.

(4) Ja kasācijas sūdzība ir iesniegta, tiesas spriedums stājas likumīgā spēkā vienlaikus ar:

1) Senāta rīcības sēdes lēmumu, ja ir atteikts ierosināt kasācijas tiesvedību (464.panta trešā daļa un 464.1pants);

2) kasācijas instances tiesas spriedumu, ja tiesas spriedums nav atcelts vai spriedums vai tā daļa ir atcelta un pieteikums atstāts bez izskatīšanas vai tiesvedība izbeigta (474.pants).

(5) Uz tiesas sprieduma likumīgo spēku lietās par tiesībām, par kurām strīds izskatīts Rūpnieciskā īpašuma Apelācijas padomē, attiecināmi šā likuma 203.panta otrās, trešās, ceturtās un piektās daļas noteikumi.

(6) Ja attiecībā uz dažādiem lietas dalībniekiem termiņu kasācijas sūdzības iesniegšanai par tiesas spriedumu lietā par tiesībām, par kurām strīds izskatīts Rūpnieciskā īpašuma Apelācijas padomē, nosaka gan saskaņā ar šā likuma 454.panta pirmo vai otro daļu, gan 454.panta 2.1daļu vai attiecībā uz visiem lietas dalībniekiem termiņu kasācijas sūdzības iesniegšanai par tiesas spriedumu lietā par tiesībām, par kurām strīds izskatīts Rūpnieciskā īpašuma Apelācijas padomē, nosaka saskaņā ar šā likuma 454.panta 2.1 daļu, tiesas spriedums stājas likumīgā spēkā pēc tam, kad notecējis termiņš tā pārsūdzēšanai, termiņu skaitot no vēlākā sprieduma noraksta izsniegšanas datuma, ja nav iesniegta kasācijas sūdzība.

(7) Ja šā panta sestajā daļā minētajos gadījumos nav saņemts attiecīgs apstiprinājums par sprieduma noraksta izsniegšanu (56.2 pants), spriedums stājas likumīgā spēkā sešus mēnešus pēc tā pasludināšanas.

(8) Tiesas spriedums lietā par tiesībām, par kurām strīds izskatīts Rūpnieciskā īpašuma Apelācijas padomē, tiek izpildīts saskaņā ar šā likuma 204., 204.1 pantu un 205.panta pirmās daļas noteikumiem. Sprieduma tūlītēja izpildīšana šā likuma 205.panta pirmās daļas 7.punktā paredzētajā gadījumā pieļaujama, vienīgi pieprasot no piedzinēja pienācīgu nodrošinājumu gadījumam, ja kasācijas instances tiesa pieņem šā likuma 474.panta 2., 3. vai 4.punktā minēto spriedumu."

4.  Papildināt 450.panta pirmo un trešo daļu pēc vārdiem un skaitļa "šā likuma 30.3" ar vārdu un skaitli "un 30.4".

5. Papildināt 487.panta pirmās daļas 3.punktu pēc vārdiem "civilstāvokļa aktu reģistrā" ar vārdiem "Valsts preču zīmju reģistrā, Patentu reģistrā, Valsts dizainparaugu reģistrā vai Pusvadītāju izstrādājumu topogrāfiju valsts reģistrā".

6. Papildināt pārejas noteikumus ar 58. un 59.punktu šādā redakcijā:

"58. Grozījums šā likuma 34.panta pirmās daļas 4.1 punktā, kas paredz noteikt valsts nodevu 150 latu apmērā par pieteikumu lietās, par kurām strīds izskatīts Rūpnieciskā īpašuma Apelācijas padomē, stājas spēkā 2014.gada 1.janvārī.

59. Šā likuma 30.4 nodaļa lietu izskatīšanai par tiesībām, par kurām strīds izskatīts Rūpnieciskā īpašuma Apelācijas padomē, piemērojama, sākot ar 2014.gada 1.janvāri."

Tieslietu ministrs

J.Bordāns